L'estació de Provença d'FGC està situada sota el carrer de Balmes, entre el carrer del Rosselló i el carrer de Provença.
Disposa de dos vestíbuls, un sota la cruïlla Balmes/Rosselló (amb correspondència amb l'intercanviador de Diagonal L5 i L3) el qual disposa d'ascensor carrer-vestíbul, i l'altre sota la cruïlla Balmes/Provença adaptat a PMR.
Disposa de dues andanes rectes de 90 m de longitud i una amplada útil de 2,95 m.
Actualment es produeixen greus problemes d'acumulació de gent a l'andana de la via 1 (sentit Sarrià) ja que l'andana no té capacitat suficient pel seu gran nombre de persones usuàries.
Els problemes de saturació són més evidents en les proximitats del vestíbul del cantó Rosselló, raó per la qual es van instal·lar, al 2003, portes d'andana en aquest tram, per tal de protegir als viatgers en hora punta de caigudes a la via.
Aquesta problemàtica no és recent.
De fet, als anys 80 la DGT va redactar els primers estudis d'ampliació i remodelació de l'estació de Provença i el primer avantprojecte d'ampliació i condicionament de l'estació.
Durant els anys 90 es va redactar i es va executar, a través de GISA, el projecte constructiu de les obres de condicionament per a trens de 4 cotxes de l'estació de Provença d'FGC que preveia la prolongació de les andanes de l'estació de Provença.
Al 2003 es va redactar el projecte constructiu d'eixamplament de tota l'andana direcció Sarrià de l'estació de Provença d'FGC, obra de la qual es va contractar però no es va iniciar a causa de l'incident del Carmel.
Al 2012 es va redactar el projecte constructiu d'eixamplament d'andana actualitzat d'acord amb la disponibilitat econòmica i es va analitzar la viabilitat constructiva del projecte anterior.
Després de sotmetre'l a l'auditoria de la UPC i obtenir el dictamen favorable del Consell Assessor de Túnels i altres obres singulars, es van adjudicar i iniciar les obres al 2016 amb un termini previst de dos anys i un cost de 6,2 M€.
Els objectius de l'actuació són:
L'andana actual en sentit Sarrià s'amplia en una longitud de 27 m; passa dels 2,95 m als 7,97 m d'amplada útil mitjançant la construcció d'una galeria subterrània de 50 m de longitud paral·lela a la volta de l'estació sota els edificis del carrer Balmes.
Prèviament a l'excavació de la galeria, s'executen uns micropilons per reforçar els murs de l'estació i realitzar, posteriorment, les obertures per comunicació amb l'andana.
Per tal de millorar les condicions de mobilitat i accessibilitat es genera una nova escala entre la part ampliada i el vestíbul, i s'instal·la un ascensor entre ambdós nivells.
Per complir amb la normativa d'evacuació s'ha projectat la construcció de dues sortides d'emergència, una a la vorera mar del carrer del Rosselló i l'altra al xamfrà Besòs mar amb el carrer de Balmes.
Les obres van començar al novembre del 2016 amb les ocupacions en superfície en el carrer de Balmes i el carrer del Rosselló per als treballs previs de detecció de serveis, la inspecció prèvia d'edificis i la instal·lació de la instrumentació per a l'auscultació de l'obra.
Actualment s'estan executant els micropilons de reforç dels murs de l'estació des del carrer de Balmes i els de contenció del terreny per a la construcció de la sortida d'emergència del carrer del Rosselló (costat Besós–mar).
L'inici d'excavació de la galeria està prevista per a l'octubre de 2017 i el final d'obra per a finals de 2018.